**ΕΛΕΝΗ, Β΄ ΕΠΕΙΣΟΔΙΟ, 3η ΣΚΗΝΗ, στ. 841 - 941**

**Θέμα:** Ο Μενέλαος και η Ελένη εκτιμούν την κατάσταση και το τι πρέπει να αντιμετωπίσουν.

Σε κάθε σκηνή αναγνώρισης οι ήρωες αφηγούνται τις περιπέτειές τους κάνοντας αναδρομή στο παρελθόν. Τώρα που είναι η σειρά του Μενέλαου να εξιστορήσει τα δικά του πάθη, ο Ευριπίδης αποφεύγει τη λεπτομερή αφήγηση των περιπετειών του ήρωα. Έτσι, μέσα σε 5 μόλις στίχους (845-850) γίνεται μια σύντομη αφήγηση επτά ολόκληρων περιπετειωδών χρόνων στην οποία μας αναφέρει τους βασικούς σταθμούς (οι περιπέτειές του στο Αιγαίο και το πέρασμά του από την Εύβοια, το Ναύπλιο, την Κρήτη, τη Λιβύη και τον κάβο του Περσέα). Αυτό γίνεται αφενός επειδή οι περιπέτειές του είναι ήδη γνωστές στους θεατές (από το στίχο 437 και εξής) από τα λόγια του ίδιου και αφετέρου επειδή ο Ευριπίδης θέλει να κρατήσει μια ισορροπία και αναλογία με την αφήγηση των περιπετειών της Ελένης που περιέγραψε η ίδια στους στίχους 736-754. Έτσι η εξέλιξη των γεγονότων δεν επιβραδύνεται, αλλά αντίθετα έχει ικανοποιητικούς ρυθμούς. Ο Ευριπίδης μάλιστα σπεύδει να δικαιολογήσει αυτήν την περιληπτική αφήγηση των περιπετειών του Μενέλαου βάζοντας την Ελένη να λέει ότι δεν υπάρχει κάποιο κέρδος, αν μάθει πώς σώθηκε ο άντρας της (στ. 841-842),το δε  Μενέλαο να εξηγεί πως ο ίδιος θα βασανιζόταν να αφηγείται τις περιπέτειές του και πως η ενθύμηση όσων πέρασε θα του προκαλούσε θλίψη (στ. 850-853).

Άλλωστε, μια εκτενής αφήγηση των γεγονότων του παρελθόντος δεν έχει απολύτως κανένα νόημα. Ο χαμένος χρόνος δεν ξανακερδίζεται. Είναι κάτι που πέρασε. Αν αναλωθούν ο Μενέλαος και η Ελένη αναφερόμενοι σε αυτό, θα χάσουν πολύτιμο χρόνο για την αντιμετώπιση των τωρινών προβλημάτων. Το παρελθόν δεν αλλάζει. Ζούμε για το σήμερα και προσπαθούμε το καλύτερο δυνατόν γι’ αυτό. Το παρελθόν το αξιοποιούμε ώστε να μαθαίνουμε από αυτό και να βελτιώνουμε έτσι τις συνθήκες ζωής μας για το παρόν και το μέλλον.

**Στοιχεία όψης – σκηνογραφικοί και σκηνοθετικοί δείκτες:**

- Το σκηνικό παραμένει ίδιο. Στη σκηνή βρίσκεται ο Χορός, ο Μενέλαος και η Ελένη. Ο αγγελιοφόρος φεύγει για να μεταφέρει τα νέα στους συντρόφους στη σπηλιά.

- Με κινήσεις των χεριών της η Ελένη προσπαθεί να πείσει το Μενέλαο να φύγει.

- στ. 873: Ο Μενέλαος δείχνει την πόρτα.

- στ. 881 : Στον τάφο υπάρχουν στρωσίδια πάνω στα οποία κάθεται η Ελένη.

- στ. 921: Ο Μενέλαος ζητά απ’ την Ελένη να πιάσει το δεξί του χέρι.

- στ. 925-928 : Ο Μενέλαος κινείται πάνω στη σκηνή κρατώντας το σπαθί του.

**Διάνοια – Ιδέες - Αντιλήψεις Ευριπίδη**

**στ. 894:** «Το αδύνατο αν ζητάς σοφός δεν είσαι» Γνωμικό: Ρεαλιστική άποψη Ελένης σύμφωνα με την οποία ο άνθρωπος δεν θα πρέπει να ξεπερνά τις δυνατότητές του αλλά να αρκείται σε όσα ο ίδιος μπορεί να καταφέρει. Σοφός είναι εκείνος που επιδιώκει τα δυνατά και όχι τα αδύνατα. Ωστόσο ακόμα και το όριο των αδυνάτων μπορεί να το σπάσει ο ήρωας που αντιτίθεται στη λογική και καθιστά τα αδύνατα δυνατά.

**στ. 896** : «Με δόλο ξεπερνάς τη δυσκολία» Γνωμικό που φανερώνει ότι η δύναμη δεν βρίσκεται μόνο στη στρατιωτική ισχύ αλλά και στη δύναμη του νου και στην ικανότητα δημιουργίας δόλων , ικανότητα που αποδίδεται κυρίως σε γυναίκες.

**στ. 924:** « Πως θα πεθάνουμε όμως δοξασμένα»: Ο έντιμος και ένδοξος θάνατος αποτελεί μία απ’ τις βασικότερες ηθικές αξίες των αρχαίων Ελλήνων. Όσοι πέθαιναν ένδοξα απολάμβαναν ιδιαίτερες ταφικές τιμές, τύμβος και κτερίσματα, σε αντίθεση με όσους πέθαιναν άδοξα. Σε όσους πέθαιναν ένδοξα έστηναν ψηλό μνημείο, ορατό σε όλους, κάτι που ίσχυε και για τις γυναίκες ενώ σημαντική ήταν και η υστεροφημία που άφηναν πίσω τους και αποτελούσε τιμή για τους απογόνους του.

**Χαρακτηρισμοί – Ήθη**

**Ελένη**

Η Ελένη παρουσιάζεται αφοσιωμένη σύζυγος που αγωνιά για τον άντρα της και προσπαθεί να τον προστατέψει ανατρέποντας την εικόνα της άπιστης συζύγου. Προβάλλεται έντονα η αγνότητά της αλλά και ο αλτρουισμός και η αυτοθυσία της. Αντιστάθηκε στις δελεαστικές προτάσεις του Θεοκλύμενου και είναι έτοιμη να θυσιαστεί για να σώσει τον άντρα της.

Πρακτική και έξυπνη αφού δεν διστάζει να καταστρώσει αμέσως ένα σχέδιο διαφυγής. Αγαπά αληθινά τον άντρα της και απελπίζεται όταν σκέφτεται πως μπορεί να τον χάσει και πάλι. Πανικοβάλλεται όταν συνειδητοποιεί ότι η τύχη τους εξαρτάται από τη Θεονόη, πανικός που μεγαλώνει όταν την βλέπει να βγαίνει απ’ το παλάτι.

**Μενέλαος**

Για μια ακόμη φορά έχουμε την εικόνα του αντιήρωα Μενέλαου. Παρουσιάζεται και πάλι δειλός και ανάξιος να χειριστεί δύσκολες καταστάσεις, απόλυτα εξαρτημένος από τη γυναίκα του Ελένη. (Θυμίζουμε τη θέση της γυναίκας την εποχή αυτή!) . Όταν ενημερώνεται για το σχέδιο της Ελένης επιζητά τη σιωπή της Θεονόης χωρίς όμως να παρουσιάζει κάποιο τρόπο για να την επιτύχει, περιμένει από την Ελένη να το διευθετήσει και αυτό.

Κατόπιν η συμπεριφορά του φαίνεται να αλλάζει. Παρουσιάζει ηρωισμό προκειμένου να σώσει τη γυναίκα του αλλά και να σταθεί αντάξιος των νεκρών του Τρωικού πολέμου.

Ωστόσο η στάση του απέναντι στη γυναίκα του παραμένει ψυχρή πιθανόν γιατί ακόμη αμφιβάλει για την αγνότητα και την ειλικρίνειά της, αυτής και όλων των γυναικών.

**Τραγικότητα Ελένης – Μενέλαου**

* Απειλούνται με θάνατο αν ο Θεοκλύμενος πληροφορηθεί την παρουσία του Μενέλαου στην Αίγυπτο.
* Βρίσκονται μπροστά σε ένα αδιέξοδο και πρέπει άμεσα να βρουν λύση
* Νιώθουν φόβο και αγωνία για το μέλλον τους, το οποίο βρίσκεται στα χέρια της μάντισσας Θεονόης. Τους τρομοκρατεί επίσης και η επικείμενη επιστροφή του Θεοκλύμενου από το κυνήγι
* Ταλαιπωρούνται χωρίς οι ίδιοι να έχουν φταίξει.
* Επιλέγουν να πεθάνουν μαζί αν δεν τα καταφέρουν.
* Βιώνουν ακραίες συναισθηματικές καταστάσεις: από την ευτυχία στη δυστυχία, από την αισιοδοξία στην απαισιοδοξία.

**Τεχνικές**

**Προοικονομία** : Στον στίχο 903 προοικονομείται η εμφάνιση της μάντισσας Θεονόης.

**Στιχομυθία:** Δίνει αμεσότητα και ζωντάνια στην ιστορία. Βοηθά τον θεατή να παραμείνει σε αγωνία αλλά και να κατανοήσει καλύτερα τον χαρακτήρα των ηρώων.

**Συναισθηματικές διακυμάνσεις των δύο ηρώων:**

α) επιστροφή από την ευτυχία στη δυστυχία: 860-861

β) δυσάρεστη έκπληξη: 862.

γ) απειλή και αγωνία: 886, 887

δ) απόγνωση: 907

ε) ελπίδα: 909, 910

στ) αποφασιστικότητα: 918, 920, 923, 925-926

ζ) ηρωισμός: 926-928

**Η Ελένη ως ρομαντικό δράμα**

Συνηθισμένα στοιχεία των λογοτεχνικών έργων με ρομαντικό χαρακτήρα είναι: ο χωρισμός των αγαπημένων προσώπων, γιατί έτσι αποφάσισε η τύχη. Περνούν κακουχίες και ταλαιπωρίες. Η ηρωίδα υποφέρει, γιατί διάφοροι την διεκδικούν.  Τέλος η τύχη, η οποία τους χώρισε, φέρνει τον ένα κοντά στον άλλο, γίνεται η αναγνώριση και ζουν πια ευτυχισμένοι. Επιβεβαιώνεται η συζυγική πίστη τους, ορκίζονται, ξεφεύγουν  τον κίνδυνο. Στην Ελένη του Ευριπίδη μέχρι τώρα τα έχουμε συναντήσει όλα εκτός από τη φυγή. Το ζευγάρι, που βρίσκεται χωρισμένο εδώ και 17 χρόνια, ξανανταμώνει, αναγνωρίζεται, επιβεβαιώνει τη συζυγική πίστη του και ορκίζεται ότι θα πεθάνει σε περίπτωση που θα πρέπει να ξαναχωρίσει.

**Συναισθήματα θεατών:**

Η αυτοθυσία, ο έρωτας, η αφοσίωση και η αιώνια αγάπη που επισφραγίζονται με τον όρκο του ζευγαριού μας γεννούν θαυμασμό, συγκίνηση, συμπάθεια, αγάπη για το ζευγάρι αλλά και αγωνία για την τύχη του (έλεο και φόβο).

**Ο Ευριπίδης προσπαθεί να κρατήσει αμείωτο το ενδιαφέρον των θεατών με διάφορους τρόπους που χρησιμοποιεί:**

Αποφεύγει τις επιβραδύνσεις ώστε τα γεγονότα να εξελίσσονται με γρήγορο ρυθμό. (Ο Μενέλαος αναφέρει σύντομα μερικούς μόνο σταθμούς από τις περιπέτειες του.)

Κάνει συνεχή χρήση εναλλαγής αντίθετων συναισθηματικών καταστάσεων από την ευτυχία στη δυστυχία και αντίστροφα. Στη σκηνή αυτή μας παρουσιάζει μεταστροφή από ευτυχία σε δυστυχία και από ελπίδα σε απελπισία, που αφορά το Μενέλαο εξαιτίας του κινδύνου που διατρέχει από το Θεοκλύμενο. Η μεταστροφή αυτή επηρεάζει αρνητικά και τη συναισθηματική κατάσταση της Ελένης.

Με την εμφάνιση κάθε φορά ενός νέου κινδύνου κλιμακώνει την αγωνία των θεατών.

Με τις στιχομυθίες δίνει στο διάλογο ταχύτητα, αμεσότητα και ζωντάνια. Η στιχομυθία έχει όλα τα χαρακτηριστικά του δραματικού λόγου: συντομία, ερωτηματικό λόγο.

Στην παρούσα σκηνή το δραματικό στοιχείο συμπορεύεται με το τραγικό. Οι μεγάλες εντάσεις, οι συναισθηματικές διακυμάνσεις και οι συνεχείς μεταπτώσεις φορτίζουν και ενισχύουν τη δραματικότητα. Η δραματική ένταση δημιουργείται από το συνεχή φόβο της απειλής ενός κακού.

**Οι λόγοι του φόβου αυτού είναι:**

* Οι μαντικές ικανότητες της Θεονόης, η οποία ήδη, εξαιτίας της ιδιότητας της, γνωρίζει την παρουσία του Μενέλαου.
* Η επικείμενη επιστροφή του Θεοκλύμενου από κυνήγι.
* Κλείνει ο κύκλος της αναγνώρισης και ανοίγει ο κύκλος της σωτηρίας και του νόστου.
* H Ελένη και ο Μενέλαος, έρμαια της τύχης και του δόλου των θεών, είχαν τα χαρακτηριστικά του τραγικού ήρωα. Τώρα, με το ανέλπιστο αντάμωμά τους ύστερα από τον πολύχρονο χωρισμό, εξακολουθούν να έχουν τα χαρακτηριστικά αυτά;
* Επιθυμούν το νόστο, αλλά εμποδίζονται.
* Η σωτηρία τους εξαρτάται από παράγοντες έξω από τους ίδιους (τύχη, θεοί, Θεοκλύμενος).
* Δεν υποτάσσονται στις υπέρτερες δυνάμεις, αγωνίζονται αποφασισμένοι να φτάσουν μέχρι θανάτου.

**Σχετικά με τον ηρωικό κώδικα, που φαίνεται να ρυθμίζει τη σκέψη και τη δράση των ηρώων:**

Βασικό μέλημα των ηρώων είναι ο ένδοξος θάνατος (στ. 924)  Όφειλαν να επιλέξουν αντί μιας ατιμασμένης ζωής, έναν έντιμο θάνατο που θα τους προσέδιδε κύρος και θα αποκαθιστούσε την αξιοπρέπειά τους.

Η τιμή του Μενέλαου συνδέεται με τις ευθύνες και τις υποχρεώσεις που έχει όχι μόνο απέναντι στη γυναίκα του, αλλά και απέναντι στους νεκρούς της Τροίας. ( στ. 928) Μεγάλη σημασία έδιναν και στην υστεροφημία (στ. 929-930)